b'\n_START_ARTICLE_\nLina Nilsson\n_START_PARAGRAPH_\nLina Nilsson (s. 17. kes\xc3\xa4kuuta 1987 Ystad) on ruotsalainen jalkapalloilija, pelipaikaltaan puolustaja. H\xc3\xa4n on kes\xc3\xa4kuun 2015 loppuun menness\xc3\xa4 pelannut Ruotsin maajoukkueessa 74 maaottelua ja tehnyt niiss\xc3\xa4 kolme maalia._NEWLINE_Nilsson esiintyi ensimm\xc3\xa4isen kerran Ruotsin naisten maajoukkueessa hein\xc3\xa4kuussa 2009. H\xc3\xa4n saavutti MM-pronssia 2011 mutta p\xc3\xa4\xc3\xa4si MM-turnauksessa kent\xc3\xa4lle vain yhdess\xc3\xa4 ottelussa viime minuuttien vaihtopelaajana. Vuoden 2015 MM-kilpailuissa h\xc3\xa4n pelasi Ruotsin kaikissa nelj\xc3\xa4ss\xc3\xa4 ottelussa ja niist\xc3\xa4 kolmessa avauskokoonpanossa. Vuoden 2012 olympialaisissa Nilsson pelasi kolme ottelua, joista kahdessa t\xc3\xa4ydet minuutit. Vuoden 2009 EM-kilpailuissa h\xc3\xa4n p\xc3\xa4\xc3\xa4si kent\xc3\xa4lle kahdessa ottelussa vaihtopelaajana. Vuoden 2013 EM-kilpailuissa h\xc3\xa4n pelasi yhden alkulohko-ottelun kokonaan ja p\xc3\xa4\xc3\xa4si yhdess\xc3\xa4 vaihtopelaajana kent\xc3\xa4lle._NEWLINE_Nilsson edustaa kotimaassaan FC Roseng\xc3\xa5rdia (entinen LdB FC Malm\xc3\xb6). H\xc3\xa4nen kasvattajaseuransa on IFK Ystad ja h\xc3\xa4n on edustanut my\xc3\xb6s IK Pandoraa ja Sj\xc3\xb6bo IF:\xc3\xa4\xc3\xa4.'